Gospodin Ante Pađen je učitelj u Osnovnoj školi Vrbani. Jedan od cijele vojske hrvatskih učitelja koji rade teško, a plaćeni su malo. Gospodin Pađen vjerojatno nije zadovoljan svojim primanjima, možda niti velikom satnicom, uvjetima u kojima radi, ali ta njegova nezadovoljstva djeca ne bis mjela osjetiti na vlastitoj koži...

Gospođa Andres majka je djevojčice koja ide u prvi razred OŠ Vrbani. Odlučila je da njezina kći ne sluša predmet vjeronauk, te je, po dogovoru sa školom, tih 45 minuta svaki put trebala provesti u knjižnici. I tu su nastali problemi zbog kojih se obratila učitelju Pađenu.

Njezinu Facebook poruku prenosimo u cijelosti:

Poštovani,

željela bih pitati zbog čega su djeca koja ne idu na vjeronauk, konkretno A. S. A., za vrijeme vjeronauka u kabinetu, ako smo se prvi dan škole mi roditelji dogovorili s učiteljicom i vama da želimo da djeca budu u knjižnici za vrijeme vjeronauka? Ja bih i dalje željela da moja kćer bude u knjižnici za vrijeme vjeronauka i da niti pasivno ne sluša vjeronauk iz kabineta. Također me zanima zar je dozvoljeno da tako mala djeca ostaju potpuno sama (45 minuta), bez nadzora odrasle osobe? To je više pitanje koje ide školi. Da ih mi roditelji ostavimo same kući 45 minuta, počinili bismo kazneno djelo prema Obiteljskom zakonu. Unaprijed zahvaljujem na odgovorima. Srdačan pozdrav, J. J. Andres.

Nije dugo čekala, stigao je odgovor učitelja koji kirurški precizno pokazuje u kakvom nam je stanju školstvo. I njega prenosimo u cijelosti:

Ovako ovdje ste naveli nekoliko pitanja koja su vrlo nekorektna, ako ne znate kao što vidim da ne znate trebate pitati.Inače su sva djeca u prostoriji koja je slobodna za vrijeme VJ ili nekog drugog predmeta kao što je Njemački, Informatika.Knjžnica nije za 1.b nego za učenike cijele škole. Što se tiče pasivnog slušanja nisam znao da ste stručnjak za akustiku, a zgradu je gradila Novogradnja 1992.g. pa se obratite njima. Djeca ne ostaju sama jer su u blizini djelatnici škole,ako čuju što odmah reagiraju.Mene se tiče kako ćete Vi ostavljati svoju djecu,a ako želite da ih ja pazim 45 minuta morat ćete platiti taj sat jer nisam ja volonter,a plaću primam po zakonu i odrađenim satovima.Vidim da ste i pravnica pošto poznate obiteljski zakon,baš lijepo......Mogu samo reći da mi je jako žao što idem u mirovinu pa da sredim sve nejasnoće po kratkom postupku i vrlo elegantno. Ante Pađen

Gospodin Pađen je pred mirovinom, s njegovim stavovima možete se složiti ili ne, ali je apsolutno neprihvatljiva razina pismenosti za jednog tako iskusnog učitelja...